b'\n_START_ARTICLE_\nVela Luka\n_START_SECTION_\nZemljopis\n_START_PARAGRAPH_\nVela Luka  se nalazi na zapadnom dijelu otoka Kor\xc4\x8dule , u zaljevu dugom 9,2 km , jednom od najboljih sidri\xc5\xa1ta na isto\xc4\x8dnoj obali Jadrana. U \xc5\xa1iroj okolici su slikoviti oto\xc4\x8di\xc4\x87i, duboke uvale, strmo odsje\xc4\x8dene hridi i plodne pitome zaravni, \xc5\xa1to ovaj kraj \xc4\x8dini mjestom pogodnim za \xc5\xbeivot, i mogu\xc4\x87nost odmora. Danas je Vela Luka miran mediteranski gradi\xc4\x87 , okrenut tradicionalnoj poljoprivredi, ribarstvu i turizmu. Ljepota krajolika i neiskvarena priroda pogodne su za turizam. Okolicu odlikuje pitom, bre\xc5\xbeuljkasti reljef, a najvi\xc5\xa1e brdo je Hum (376m). Trajektom je povezana sa Splitom, Lastovom i Hvarom.\n_START_SECTION_\nGospodarstvo\n_START_PARAGRAPH_\n\xc4\x8cinjenicu da je najrazvijenije mjesto na hrvatskim otocima, Vela Luka mo\xc5\xbee zahvaliti tome da su se njeni stanovnici dugi niz godina bavili brodogradnjom, pomorstvom, ribarstvom i poljoprivredom. Niz \xc4\x8damaca i opreme za spa\xc5\xa1avanje razvijen je u Veloj Luci. Lu\xc5\xa1ke ko\xc4\x87arice su i danas me\xc4\x91u najljep\xc5\xa1ima na Jadranu. Okrenutost brodogradnji uvjetovala je i obrazovanje u tehni\xc4\x8dkim strukama pa lu\xc5\xa1kih brodograditelja i srodnih struka ima i na mnogim fakultetima. Tranzicijsko vrijeme je ove ozbiljne, zahtjevne i kreativne grane usporilo u razvoju i nametnulo turizam kao nu\xc5\xbeno zlo, ali potreba da se bude vi\xc5\xa1e od konobara i sobarice ve\xc4\x87 Luku polako, ali sigurno vra\xc4\x87a na staze stare slave. Glavna djelatnost je turizam. Zna\xc4\x8dajna je tranzitna prometna uloga (trajektna veza). Va\xc5\xbene su i lu\xc4\x8dke djelatnosti (za potrebe cijelog otoka).'